KOMISSION DELEGOITU ASETUS (EU) 2020/723,

annettu 4 päivänä maaliskuuta 2020,

kolmannen maan myöntämän lentäjien sertifioinnin hyväksymistä koskevista yksityiskohtaisista säännöistä ja asetuksen (EU) N:o 1178/2011 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004, (EY) N:o 216/2008 ja neuvoston asetuksen (ETY) N:o 3922/91 kumoamisesta 4 päivänä heinäkuuta 2018 annetun Euroopan parlamentin ja neuvoston asetuksen (EU) 2018/1139 (1) ja erityisesti sen 68 artiklan 3 kohdan,

sekä katsoo seuraavaa:

(1) Asetuksen (EU) 2018/1139 ja erityisesti sen 68 artiklan hyväksymisen myötä komissiolla on valtuudet antaa delegoituja säädöksiä sellaisten siviili-ilmailun sääntöjen noudattamisen osoittavien ja asetuksessa (EU) 2018/1139 säädettyä vastaavan turvallisuustason takaavien todistusten ja muiden asiakirjojen hyväksymisestä, jotka on myönnetty kolmannen maan lainsäädännön mukaisesti.

(2) Tämän asetuksen päätavoitteena on yhdenmukaistaa voimassa oleva lainsäädäntökehys asetuksen (EU) 2018/1139 kanssa, ja sen vuoksi komission asetuksen (EU) N:o 1178/2011 (2) 8 artikla, liite III ja asiaankuuluvat säännökset kolmannen maan sertifiointien hyväksymisen osalta olisi siirrettävä delegoituun säädökseen. Säännöksiin olisi nyt lisäksi sisällytettävä säännöt purjelentokoneita ja ilmapalloja koskevien kolmannen maan sertifiointien hyväksymisestä.

(3) Asetuksessa (EU) N:o 1178/2011 vahvistetaan kolmansien maiden lupakirjojen hyväksyntäedellytykset. Kolmannen maan myöntämä lentolupakirja voidaan tällä hetkellä tietyin edellytyksin hyväksyä jäsenvaltioissa tai tällaisen kolmannen maan myöntämän lentolupakirjan haltija voi asetuksen (EU) N:o 1178/2011 mukaisesti saada hyvitystä lupakirjaa hakiessaan. Tällä hetkellä hyvitys määritetään hyväksytyn koulutusorganisaation (ATO) suosituksen mukaan.

(4) Koulutusorganisaatioihin, jotka antavat koulutusta tiettyjä muuhun kuin kaupalliseen lentotoimintaan tarkoitettuja lentolupakirjoja ja kelpuutuksia varten, sovellettavia sääntöjä on yksinkertaistettu ja komission asetuksen (EU) 2018/1119 (3) mukainen ilmoituksenvarainen koulutusorganisaatio (DTO) on otettu käyttöön. Kolmansien maiden lupakirjojen hyväksymistä koskevia sääntöjä olisi sen vuoksi päivitettävä, jotta ilmoituksenvaraiset koulutusorganisaatiot voivat antaa hyvitystä kolmansien maiden lupakirjojen haltijoille, jotka hakevat unionin oikeudellisessa kehyksessä myönnettävää lentolupakirjaa.

(5) Sen vuoksi asetuksen (EU) N:o 1178/2011 8 artikla ja liite III, jotka sisältävät kolmansien maiden lupakirjojen hyväksymistä koskevat vaatimukset, olisi kumottava,

ON HYVÄKSYNYT TÄMÄN ASETUKSEN:

1 JAKSO

YLEISET SÄÄNNÖKSET

1 artikla Soveltamisala Tässä asetuksessa vahvistetaan yksityiskohtaiset säännöt kolmansien maiden lainsäädännön mukaisesti myönnettyjen lentolupakirjojen ja niihin liittyvien kelpuutusten, oikeuksien tai todistusten sekä lääketieteellisten kelpoisuustodistusten hyväksyntää varten.

2 artikla Määritelmät 1. Tässä asetuksessa sovelletaan asetukseen (EU) N:o 1178/2011, komission asetukseen (EU) 2018/395 (4) ja komission täytäntöönpanoasetukseen (EU) 2018/1976 (5) sisältyviä määritelmiä. 2. Lisäksi tässä asetuksessa ’valmistajan lennoilla’ tarkoitetaan komission asetuksen (EY) N:o 965/2012 (6) 6 artiklan 3 kohdassa tarkoitettuja lentoja.

3 artikla Kolmansien maiden lupakirjojen hyväksyminen Rajoittamatta asetuksen (EU) 2018/1139 68 artiklan 1 kohdan a alakohdassa tarkoitettujen unionin ja kolmannen maan välisten kansainvälisten sopimusten soveltamista jäsenvaltiot voivat a) tämän asetuksen 2 jakson mukaisesti hyväksyä kolmansien maiden lainsäädännön mukaisesti myönnetyt lentolupakirjat ja niihin liittyvät kelpuutukset, oikeudet tai todistukset sekä lääketieteelliset kelpoisuustodistukset; b) myöntää tapauksen mukaan asetuksen (EU) N:o 1178/2011 3 artiklan, asetuksen (EU) 2018/395 3 a artiklan tai täytäntöönpanoasetuksen (EU) 2018/1976 3 a artiklan mukaisesti lupakirjat hakijoille, joilla on jo vastaava kolmannen maan lentolupakirja, kelpuutus, oikeus tai todistus, joka on myönnetty 7 päivänä joulukuuta 1944 Chicagossa allekirjoitetun kansainvälisen siviili-ilmailun yleissopimuksen, jäljempänä ’Chicagon yleissopimus’, liitteen 1 mukaisesti, edellyttäen että hakijat täyttävät 3 jakson vaatimukset ja ottaen huomioon hyväksytyn koulutusorganisaation tai ilmoituksenvaraisen koulutusorganisaation suositukseen perustuva mahdollinen hyvitys; c) antaa täysimääräisen hyvityksen vaatimuksista osallistua kurssille ennen teoriakokeen suorittamista ja lentokoetta sellaisen liikennelentäjän lupakirjan (ATPL) haltijalle, jonka on myöntänyt kolmas maa tai joka on myönnetty kolmannen maan puolesta Chicagon yleissopimuksen liitteen 1 mukaisesti, edellyttäen että lupakirjan haltija täyttää asetuksen (EU) N:o 1178/2011 liitteessä I olevan F luvun mukaiset kokemusvaatimukset liikennelentäjän lupakirjan myöntämiselle kyseisessä ilma-alusryhmässä ja että kolmannen maan lupakirja sisältää voimassa olevan tyyppikelpuutuksen ATPL-lentokokeessa käytettävään ilma-alukseen; d) myöntää tyyppikelpuutuksia lentokoneeseen tai helikopteriin sellaisten asetuksen (EU) N:o 1178/2011 mukaisesti myönnettyjen lentolupakirjojen haltijoille, jotka täyttävät kolmannen maan tällaisten kelpuutusten myöntämiselle asettamat vaatimukset; nämä kelpuutukset on rajattava vain kyseisessä kolmannessa maassa rekisteröityihin ilma-aluksiin, mutta tämä rajoitus voidaan poistaa, kun lentäjä täyttää tämän asetuksen 10 artiklan vaatimukset.

2 JAKSO

LUPAKIRJOJEN HYVÄKSYMINEN

4 artikla Lupakirjojen hyväksymistä koskevat yleiset säännökset 1. Jäsenvaltion toimivaltainen viranomainen voi hyväksyä kolmannen maan Chicagon yleissopimuksen liitteen 1 vaatimusten mukaisesti myöntämän lentolupakirjan. 2. Tämän asetuksen säännösten soveltamiseksi jäsenvaltion toimivaltainen viranomainen on a) unionin alueella asuvien lentäjien tapauksessa lentäjän asuin- tai sijoittautumisjäsenvaltion toimivaltainen viranomainen; b) unionin alueen ulkopuolella asuvien lentäjien tapauksessa sen jäsenvaltion toimivaltainen viranomainen, jossa sillä lentotoiminnan harjoittajalla, jonka palveluksessa hän lentää tai aikoo lentää, on päätoimipaikka, tai jossa ilma-alus, jolla hän lentää tai aikoo lentää, on rekisteröity. 3. Lupakirjan hyväksynnällä on voimassaoloaika, joka on enintään vuosi, ja sen oikeuksia saa harjoittaa vain lupakirjan voimassaoloaikana. Toimivaltainen viranomainen, joka on hyväksynyt lupakirjan, voi jatkaa sen voimassaoloa vain kerran ja enintään yhdellä vuodella, jos lentäjä on lupakirjan voimassaoloaikana hakenut lupakirjaa asetuksen (EU) N:o 1178/2011 liitteen I (osa FCL) mukaisesti tai saa parhaillaan tällaisen lupakirjan myöntämiseen tähtäävää koulutusta. Jälkimmäisessä tapauksessa voimassaolon jatkamisen on katettava ajanjakso, joka on tarpeen lupakirjan myöntämiselle asetuksen (EU) N:o 1178/2011 liitteen I (osa FCL) mukaisesti. 4. Jäsenvaltion hyväksymän lupakirjan haltijan on harjoitettava oikeuksiaan asetuksen (EU) N:o 1178/2011 liitteen I (osa FCL) mukaisesti.

5 artikla Lentolupakirjat kaupallista ilmakuljetusta ja muuta kaupallista lentotoimintaa varten Jotta kaupallista ilmakuljetusta ja muuta kaupallista lentotoimintaa varten myönnetty lentolupakirja voidaan hyväksyä, lentolupakirjan haltijan on soveltuvin osin täytettävä seuraavat vaatimukset haettujen oikeuksien osalta: a) täytettävä asetuksen (EU) N:o 1178/2011 liitteessä I (osa FCL) vahvistettujen tyyppi- tai luokkakelpuutuksen voimassaolon jatkamista koskevat vaatimukset, jotka liittyvät kyseisen lupakirjan oikeuksiin, suorittamalla lentokoe; b) osoitettava tietonsa asiaankuuluvista lentotoimintavaatimusten ja asetuksen (EU) N:o 1178/2011 liitteen I (osa FCL) osista; c) osoitettava asetuksen (EU) N:o 1178/2011 liitteessä I (osa FCL) olevan FCL.055 kohdan mukainen kielitaito; d) hänellä on oltava voimassa oleva luokan 1 lääketieteellinen kelpoisuustodistus, joka on myönnetty asetuksen (EU) N:o 1178/2011 liitteen IV (osa MED) mukaisesti; e) täytettävä lentokoneiden osalta a–d alakohdan vaatimusten lisäksi tämän asetuksen liitteessä olevassa taulukossa 1 vahvistetut kokemusvaatimukset; f) täytettävä helikoptereiden osalta a–d alakohdan vaatimusten lisäksi tämän asetuksen liitteessä olevassa taulukossa 2 vahvistetut kokemusvaatimukset.

6 artikla Lentolupakirjat muuhun kuin kaupalliseen lentotoimintaan, sisältäen mittarilentokelpuutuksen Jotta yksityislentäjän lupakirja ja mittarilentokelpuutus tai ansiolentäjän tai liikennelentäjän lupakirja ja mittarilentokelpuutus, kun lentäjä aikoo käyttää vain yksityislentäjän oikeuksia, voidaan hyväksyä, lupakirjan haltijan on täytettävä seuraavat vaatimukset: a) suoritettava hyväksytysti lentokoe mittarilentokelpuutusta ja lupakirjaan liittyviä tyyppi- tai luokkakelpuutuksia varten asetuksen (EU) N:o 1178/2011 liitteessä I (osa FCL) olevien lisäysten 7 ja 9 mukaisesti; b) osoitettava tietonsa ilmailun säädöksistä, ilmailun sääkoodeista, suoritusarvoista ja lennonsuunnittelusta (IR) sekä ihmisen suorituskyvystä; c) osoitettava asetuksen (EU) N:o 1178/2011 liitteessä I (osa FCL) olevan FCL.055 kohdan mukainen kielitaito; d) hänellä on oltava voimassa oleva vähintään luokan 2 lääketieteellinen kelpoisuustodistus, joka on myönnetty Chicagon yleissopimuksen liitteen 1 mukaisesti; e) hänellä on oltava vähintään 100 tunnin mittarilentokokemus ilma-aluksen päällikkönä kyseisessä ilma-alusryhmässä.

7 artikla Lentolupakirjat muuhun kuin kaupalliseen lentotoimintaan ilman mittarilentokelpuutusta Jotta yksityislentäjän, ansiolentäjän tai liikennelentäjän lupakirja ilman mittarilentokelpuutusta, kun lentäjä aikoo käyttää vain yksityislentäjän oikeuksia, voidaan hyväksyä, lupakirjan haltijan on täytettävä kaikki seuraavat vaatimukset: a) osoitettava tietonsa ilmailun säädöksistä ja ihmisen suorituskyvystä; b) läpäistävä yksityislentäjän lupakirjan lentokoe asetuksen (EU) N:o 1178/2011 liitteessä I (osa FCL) olevan FCL.235 kohdan mukaisesti; c) täytettävä tyyppi- tai luokkakelpuutuksen myöntämistä koskevat asetuksen (EU) N:o 1178/2011 liitteessä I (osa FCL) olevan H luvun vaatimukset, jotka liittyvät kyseisen lupakirjan oikeuksiin; d) hänellä on oltava vähintään luokan 2 lääketieteellinen kelpoisuustodistus, joka on myönnetty Chicagon yleissopimuksen liitteen 1 mukaisesti; e) osoitettava asetuksen (EU) N:o 1178/2011 liitteessä I (osa FCL) olevan FCL.055 kohdan mukainen kielitaito; f) hänellä on oltava vähintään 100 tunnin kokemus ohjaajana kyseisessä ilma-alusryhmässä.

8 artikla Lentolupakirjan hyväksyminen erityistehtäviä varten määräajaksi 1. Sen estämättä, mitä edellä olevissa artikloissa säädetään, jäsenvaltion toimivaltainen viranomainen voi korkeintaan 12 kuukaudeksi hyväksyä valmistajan lentoja varten lupakirjan, jonka kolmas maa on myöntänyt Chicagon yleissopimuksen liitteen 1 mukaisesti, erityisiä määräaikaisia tehtäviä varten, kuten koulutuslennot ilma-aluksen käyttöönottoa varten, esittelyt sekä siirto- tai koelennot edellyttäen, että hakija täyttää seuraavat vaatimukset: a) hänellä on asianmukainen lupakirja ja lääketieteellinen kelpoisuustodistus sekä niihin liittyvät kelpuutukset tai kelpoisuudet, jotka on myönnetty Chicagon yleissopimuksen liitteen 1 mukaisesti; b) hän on suoraan tai välillisesti ilma-aluksen valmistajan tai ilmailuviranomaisen palveluksessa. Tässä tapauksessa toimivaltaisen viranomaisen on rajoitettava lupakirjan haltijan oikeudet lentokoulutukseen ja kokeisiin ensimmäisten tyyppikelpuutusten myöntämistä varten, lentotoiminnan harjoittajan lentäjien ensimmäisten reittilentojen valvontaan, toimitus- ja siirtolentoihin, ensimmäisiin reittilentoihin, lentonäytöksiin ja koelentoihin tämän kohdan mukaisten tehtävien edellyttämällä tavalla. 2. Poiketen siitä, mitä 4–7 artiklassa säädetään, jäsenvaltion toimivaltainen viranomainen voi kestoltaan rajoitettuja kilpailulentoja tai näytöslentoja varten hyväksyä kolmannen maan myöntämän lupakirjan, joka antaa sen haltijalle oikeuden käyttää asetuksen (EU) N:o 1178/2011 liitteessä I (osa FCL) määritettyjä PPL-lupakirjan mukaisia oikeuksia, asetuksen (EU) N:o 2018/395 liitteessä III (osa BFCL) määritettyjä BPL-lupakirjan mukaisia oikeuksia tai täytäntöönpanoasetuksen (EU) 2018/1976 liitteessä III (osa SFCL) määritettyjä SPL-lupakirjan mukaisia oikeuksia, sillä edellytyksellä, että kaikki seuraavat vaatimukset täyttyvät: a) kilpailun tai näytöslentojen järjestäjä toimittaa ennen tapahtumaa toimivaltaiselle viranomaiselle riittävät todisteet siitä, kuinka se aikoo varmistaa, että lentäjä tutustuu asiaankuuluviin turvallisuustietoihin ja hallitsee lentoon liittyvät riskit; b) hakijalla on asianmukainen lupakirja ja lääketieteellinen kelpoisuustodistus sekä niihin liittyvät kelpuutukset tai kelpoisuudet, jotka on myönnetty Chicagon yleissopimuksen liitteen 1 mukaisesti. 3. Poiketen siitä, mitä edellä 4–7 artiklassa säädetään, jäsenvaltion toimivaltainen viranomainen voi enintään 28 päivän ajaksi kalenterivuodessa hyväksyä jonkin kolmannen maan Chicagon yleissopimuksen liitteen 1 mukaisesti myöntämän lupakirjan, joka vastaa jotakin edellä 2 kohdassa tarkoitetuista lupakirjoista, muita kuin kaupallisia erityistehtäviä varten sillä edellytyksellä, että kaikki seuraavat vaatimukset täyttyvät: a) hakijalla on asianmukainen lupakirja ja lääketieteellinen kelpoisuustodistus sekä niihin liittyvät kelpuutukset tai kelpoisuudet, jotka on myönnetty Chicagon yleissopimuksen liitteen 1 mukaisesti; b) hakija on suorittanut hyväksytysti ainakin yhden tutustumislennon pätevän kouluttajan kanssa ennen määräaikaisten erityistehtävien toteuttamista.

3 JAKSO

LUPAKIRJOJEN MUUNTAMINEN

9 artikla Edellytykset lupakirjan muuntamiselle 1. Jäsenvaltion toimivaltainen viranomainen voi muuntaa kolmannen maan Chicagon yleissopimuksen liitteen 1 vaatimusten mukaisesti myöntämän asianomaista ilma-alusryhmää koskevan lupakirjan asetuksen (EU) N:o 1178/2011 liitteen I (osa FCL) mukaisesti yhden ohjaajan luokka- tai tyyppikelpuutuksen sisältäväksi PPL-lupakirjaksi, asetuksen (EU) 2018/395 liitteen III (osa BFCL) mukaisesti BPL-lupakirjaksi tai täytäntöönpanoasetuksen (EU) 2018/1976 liitteen III (osa SFCL) mukaisesti SPL-lupakirjaksi, kun lupakirja on jompikumpi seuraavista: a) jokin 1 kohdassa tarkoitettua lupakirjaa vastaava lupakirja; b) CPL- tai ATPL-lupakirja. 2. Muunnettavan lupakirjan haltijan on täytettävä seuraavat vähimmäisvaatimukset asianomaisessa ilma-alusryhmässä: a) läpäistävä kirjallinen koe ilmailun säädöksistä ja ihmisen suorituskyvystä; b) läpäistävä PPL-, BPL- tai SPL-lentokoe asetuksen (EU) N:o 1178/2011 liitteen I (osa FCL), asetuksen (EU) 2018/395 liitteen III (osa BFCL) tai täytäntöönpanoasetuksen (EU) 2018/1976 liitteen III (osa SFCL) mukaisesti; c) täytettävä kyseisen luokka- tai tyyppikelpuutuksen myöntämistä koskevat vaatimukset H luvun mukaisesti; d) hänellä on oltava tarvittava lääketieteellinen kelpoisuustodistus, joka on myönnetty asetuksen (EU) N:o 1178/2011 liitteen IV (osa MED) mukaisesti; e) osoitettava asetuksen (EU) N:o 1178/2011 liitteessä I (osa FCL) olevan FCL.055 kohdan mukainen kielitaito; f) hänen on oltava suorittanut vähintään 100 tuntia lentoaikaa ohjaajana.

4 JAKSO

LUOKKA- JA TYYPPIKELPUUTUSTEN HYVÄKSYMINEN

10 artikla Edellytykset luokka- ja tyyppikelpuutusten hyväksymiselle Voimassa oleva luokka- tai tyyppikelpuutus, joka sisältyy kolmannen maan myöntämään lupakirjaan, voidaan sisällyttää asetuksen (EU) N:o 1178/2011 liitteessä I (osa FCL) mukaisesti myönnettyyn lupakirjaan edellyttäen, että hakija a) täyttää kokemusvaatimukset ja edellytykset kyseisen tyyppi- tai luokkakelpuutuksen myöntämistä varten osan FCL mukaisesti; b) läpäisee lentokokeen kyseisen tyyppi- tai luokkakelpuutuksen myöntämiseksi osan FCL mukaisesti; c) toimii edelleen lentäjänä; d) on hankkinut vähintään seuraavan lentokokemuksen: i) lentokoneiden luokkakelpuutuksia varten 100 tuntia kyseisen luokan lentokoneiden ohjaajana; ii) lentokoneiden tyyppikelpuutuksia varten 500 tuntia kyseisen lentokonetyypin ohjaajana; iii) niiden yksimoottoristen helikopterien osalta, joiden suurin sallittu lentoonlähtömassa on korkeintaan 3 175 kilogrammaa, 100 tuntia kyseisen helikopterityypin ohjaajana; iv) kaikkien muiden helikopterien osalta 350 tuntia kulloinkin kyseessä olevan helikopterityypin ohjaajana.

11 artikla Muutokset asetukseen (EU) N:o 1178/2011 Muutetaan asetus (EU) N:o 1178/2011 seuraavasti: a) kumotaan 8 artikla; b) kumotaan liite III.

12 artikla Voimaantulo ja soveltaminen Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 4 päivänä maaliskuuta 2020. Komission puolesta Puheenjohtaja Ursula VON DER LEYEN

(1) EUVL L 212, 22.8.2018, s. 1.

(2) Komission asetus (EU) N:o 1178/2011, annettu 3 päivänä marraskuuta 2011, siviili-ilmailun lentomiehistöä koskevien teknisten vaatimusten ja hallinnollisten menettelyjen säätämisestä Euroopan parlamentin ja neuvoston asetuksen (EY) N:o 216/2008 nojalla (EUVL L 311, 25.11.2011, s. 1).

(3) Komission asetus (EU) 2018/1119, annettu 31 päivänä heinäkuuta 2018, asetuksen (EU) N:o 1178/2011 muuttamisesta ilmoituksenvaraisten koulutusorganisaatioiden osalta (EUVL L 204, 13.8.2018, s. 13).

(4) Komission asetus (EU) 2018/395, annettu 13 päivänä maaliskuuta 2018, ilmapallojen lentotoimintaa koskevista yksityiskohtaisista säännöistä Euroopan parlamentin ja neuvoston asetuksen (EY) N:o 216/2008 mukaisesti (EUVL L 71, 14.3.2018, s. 10).

(5) Komission täytäntöönpanoasetus (EU) 2018/1976, annettu 14 päivänä joulukuuta 2018, purjelentokoneilla harjoitettavaa lentotoimintaa koskevista yksityiskohtaisista säännöistä Euroopan parlamentin ja neuvoston asetuksen (EU) 2018/1139 nojalla (EUVL L 326, 20.12.2018, s. 64).

(6) Komission asetus (EU) N:o 965/2012, annettu 5 päivänä lokakuuta 2012, lentotoimintaan liittyvistä teknisistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti (EUVL L 296, 25.10.2012, s. 1).